和蕭十六人名  其二
作者：孔平仲
朝代：宋

paragraphs: 式微子歎歸期滯，疏鐘皓月僧窗睡。
滿郭丹楓已送秋，李白桃紅春又至。
綠楊朱戶鎖娉婷，燕趙一笑誰相視。
紅顔回盼能溺人，有若大川無際涘。
吾曹操行薄雲天，去險就平當擇地。
嚴君平昔教諸子，肯向贛江爲此事。
勿損仁義縱歡娛，力與主張興廢墜。
不才强使酬杜詩，搦管寧能言鄙志。